THAI บวกคึก5% หลังเตรียมเสนอแผนฟื้นฟูปฏิรูปองค์กร-พลิกธุรกิจมีกำไรในระยะยาว
THAI บวกคึก5% หลังเตรียมเสนอแผนฟื้นฟูปฏิรูปองค์กร-พลิกธุรกิจมีกำไรในระยะยาว โดย ณ เวลา 11.47 น. อยู่ที่ระดับ 13.60 บาท บวก 0.60 บาท หรือ 4.62 % ด้วยมูลค่าซื้อขาย 78.07 ล้านบาท
1 พ.ย. 2561

ผู้สื่อข่าวรายงานว่า บริษัท การบินไทย จำกัด (มหาชน) หรือ THAI  ณ เวลา 11.47 น. อยู่ที่ระดับ 13.60 บาท บวก 0.60 บาท หรือ 4.62 % ด้วยมูลค่าซื้อขาย 78.07 ล้านบาท คาดเก็งกำไรแผนธุรกิจบริษัทเตรียมฟื้นฟูปฏิรูปองค์กร เพื่อหวังให้ธุรกิจกลับมามีกำไรในระยะยาว

อนึ่งวานนี้ (31 ต.ค. 61)นายเอกนิติ นิติทัณฑ์ประภาศ ประธานกรรมการ บริษัท การบินไทย จำกัด (มหาชน) หรือ THAI เปิดเผยว่า ในวันที่ 17 พ.ย.นี้ จะนัดประชุมคณะกรรมการบริษัทเพื่อพิจารณาผลการทบทวนแผนจัดหาเครื่องบินที่จะตอบกลับให้สำนักงานคณะกรรมการพัฒนาเศรษฐกิจและสังคมแห่งชาติ (สศช.) ภายในเดือน ธ.ค.นี้
รวมทั้งแผนการจัดหารายได้ และแผนการปรับลดค่าใช้จ่ายของบริษัท ซึ่งทั้งหมดอยู่ในแผนฟื้นฟูปฏิรูปองค์กรที่จะทำให้การบินไทยกลับมามีกำไรในระยะยาว รวมถึงแนวทางการประเมิน KPI ของนายสุเมธ ดำรงชัยธรรม กรรมการผู้อำนวยการใหญ่ (DD) THAI
“DD จะมาเสนอแผนการจัดหาเครื่องบิน พร้อมแพ็กเกจหาแหล่งเงิน พร้อมแผนประเมินตัว DD จะเป็นแผนทั้งหมดประกอบกัน เงื่อนไขจากที่เราต้องตอบสภาพัฒน์ที่ยื่นกำหนดเวลาภายในธันวาคม DD จะเป็นผู้รวบรวมแผนทั้งหมด ซึ่งไม่ใช่แค่แผนการจัดหาเครื่องบิน แต่เป็นแผนฟื้นฟูปฏิรูปองค์กร จะมีทั้งเรื่องปฏิรูปในเรื่องการจัดหารายได้ การดูแลค่าใช้จ่ายที่ไม่จำเป็น ทำให้กลับมามีกำไรในระยะยาว” นายเอกนิติระบุ
อย่างไรก็ตาม การประชุมบอร์ดครั้งนี้อาจยังไม่ได้ข้อสรุป ซึ่งคาดว่าจะสามารถสรุปแผนทั้งการจัดหาเครื่องบิน และแผนฟื้นฟูปฏิรูปองค์กร ภายในเดือน ธ.ค.นี้
นายเอกนิติ ยังกล่าวว่า เหตุการณ์ความล่าช้าของเที่ยวบินของการบินไทยที่ผ่านมา ส่วนหนึ่งมีผลจากเครื่องบินเก่า ดังนั้นการจัดหาเครื่องบินรอบใหม่นี้จะดำเนินการอย่างรอบคอบ และให้มีรุ่นเครื่องบินน้อยลง เพื่อลดค่าใช้จ่ายการซ่อมบำรุงเครื่องบิน
ส่วนการลงทุนของศูนย์ซ่อมบำรุงอากาศยาน (MRO) ที่สนามบินอู่ตะเภา นายเอกนิติ กล่าวว่า ขณะนี้คณะกรรมการนโยบายเขตพัฒนาพิเศษภาคตะวันออก (EEC) อยู่ระหว่างจัดทำทีโออาร์ และคาดว่าจะเปิดประมูลภายในสิ้นปีนี้ ส่วนการบินไทยและแอร์บัสซึ่งได้ลงนาม MOU จะร่วมลงทุนศูนย์ซ่อมบำรุงอากาศยาน (MRO) จะร่วมเข้าประมูล โดยโครงการนี้การบินไทยจะลงทุนฝ่ายละครึ่งของมูลค่าโครงการกว่า 6 พันล้านบาท